text: E20 var spærret: Lastbil holdt på tværs af motorvejen
  29 juni 2016 kl. 11.35
  E20 er spærret fra afkørsel 75 Esbjerg N på grund af et uheld med en lastbil, som nu holder på tværs af motorvejen.
  Et uheld på E20 betyder, at motorvejen lige nu er spærret fra afkørsel 75 Esbjerg N for bilister, der er på vej mod Esbjerg. For bilister, der skal den modsatte retning, kan uheldet passeres med forsigtighed.
  - Vi er ikke helt klar over, hvad der er sket, men der holder et sættevognstog med kran på tværs af vejen, siger vagtchef Ole Aamann fra Syd- og Sønderjyllands Politi til TV SYD.
  Lastbilen har rykket en del af autoværnet op på en strækning, der er omkring 250 meter lang. Desuden er chaufføren selv kommet til skade, fordi han ikke havde sikkerhedssele på. Han er blevet kørt på hospitalet.
  Meldingen fra politiet er, at det kommer til at tage flere timer, før der er ryddet op efter uheldet.
  #dktrafikinfo E20 spærret mellem 75 Esbjerg N og 76 Esbjerg Ø pga. uheld med lastbil. Vi ved endnu ikke hvornår vejen kan genåbnes.
  OPDATERET: Motorvejen er nu åben i begge retninger.
  #dktrafikinfo E20 Esbjergmotorvejen er genåbnet i retning mod Kolding og vi forventer at oprydningen er overstået kl. 18:45. mod Esbjerg.
  
  